Atfrits Dog Hotel Hondehotel behandel woef soos koninklike - Atfrits Dog Hotel
’n Nuwe hotel het sy deure in die Kaap oopgemaak, maar jy kan net hier kom bly as jy vierpotig is én jy kan blaf.
Die atFrits-hondehotel, in die hartjie van Kaapstad, het op 1 Desember oopgemaak. Dié hotel, wat ook ’n honde-dagsorg is, spog met hotelkamers soos Jurassic Bark, K9 Nkandla en Hollywoof. Dié kamers is toegerus met ’n platskermtelevisie, ’n bed, speelgoed en kos.
Met Netwerk24 se besoek aan die hotel, net voor Nuwejaarsdag, bly daar 36 vierpotige-gaste.
“ALLE HONDE MOET DIESELFDE BEHANDEL WORD. OF JY UIT ’N ARM HUISHOUDING KOM OF UIT ’N WELGESTELDE EEN. ONS KYK NA ALMAL EN ALMAL IS ENIGE TYD WELKOM”
“Ek het grootgeword met honde. Ek wou aanvanklik ’n veearts word. Die dag toe ek sien hoe hulle my hond se koors meet het ek flou geval en dit was die einde van daardie droom,” lag Yanic Klue, eienaar van atFrits-hondehotel.
“Ek het dadelik vir my klasmaat gesê dat ek ook eendag ’n hondehotel gaan besit. Hy het natuurlik gedink ek is mal.
“Vyf jaar later is die droom verwesenlik en die opsie om franchises te koop is reeds daar. Table View, Dubai …”sê Klue.
Klue benadruk wel dat die hondehotel nie net vir rykes is nie.
“Alle honde moet dieselfde behandel word. Of jy uit ’n arm huishouding kom of uit ’n welgestelde een. Ons kyk na almal en almal is enige tyd welkom,” sê Klue.
Sien video: https://youtu.be/-HgywbjqnKI
Geplaas op: Netwerk24